नई दिल्ली : राजधानी दिल्ली में सबसे बड़ी रामलीला का आयोजन करने वाली 40 साल पुरानी लव-कुश रामलीला कमेटी के आठवें दिन गुरुवार की लीला में राम के हाथों कुंभकर्ण की पराजय एवं लक्ष्मण के हाथों लंकाधिपति रावण के पुत्र मेघनाद के वध का मंचन किया गया। हालांकि, लालकिला मैदान के भव्य स्टेज पर मंचित हो रही रामलीला में इससे पहले मेघनाद ने युद्ध से पूर्व असीम शक्ति हासिल करने के मकसद से देवी निकुंभला की पूजा-अर्चना, तो वहीं युद्धोपरांत मेघनाद की मौत के बाद उसकी पत्नी सुलोचना का विलाप भी लीला मंचन का अहम हिस्सा था।